Posted by HesterLeyNel on 2019-11-09 53 Comments
Wat het my nou weer wakkergemaak? Slaaploosheid se maai. Daar was Iets. Sulke grr-grr-geluide. Seker weer rysmiere wat by die vensters ingekom het. Dis drukkend warm. Kan nie die vensters toemaak nie. Daai grr-grr is sowaar die blixem in my muskietnet. 'n Bruin besie. Dieselle klein wetter wat my tamatieplant se blare vreet dat dit lyk soos chantilly lace. Nou moet ek opstaan. Uit by die venster. Kan jou mos nie Doom nie. Dan trek my neus toe. Jy weet dit, nè? En hoor nou hoe raas daai see weer vannag. Smaak my die branders klop aan die voordeur. Is dit hooggety? Kan nie my lig aansit om te kyk hoe laat dit is nie. Dan grom die Monster in die kamer hier onder weer vir my. Selfoon. Lê seker nog onder in die kombuis. Nou is my neus ênniewy toe. Kan netsowel opstaan. Trap, moet jy nou nie staan en neuk om te kraak nie. Yskas. Jip! Grasgroen skil. Bloedrooi vleis. Pikswart pitte. Suikersoet. Middernagfees. Wie het al die waatlemoen opgeëet??? Dors. Die gebottelde water smaak dan ook nou sout? Wat gaan áán op die Suidkus? Die Mislike Paliteit moet minder double cab bakkies koop en hulle waterprobleme oplos. WHAA!!! Donderweer. Sulke kronkelende kettings daar aan die see se kant. Bed toe. Rustelose bene. Spieroefeninge help niks. Eina. Oe. Krampe! Op! Staan op! Sjoe, dit was erg. Daar begin dit nou reën. Dit sous. Hoor ek? … ja … tik … tik … Dóg ek is nie simpel nie. Die vloer is nat. Handdoek. Hoe kan my blaas nou weer vol wees? Ek was dan nounet daar? Atiesjoe! Atiesjoee. ATIESJOEEE!! Ja, moes mos die kat veearts toe vat in die reën gister. Lig wat brand daar onder. Nou het ek die Monster wakker gemaak. Mmm, neus is oop. Dink ek sal nou weer kan slaap.
Hahaha, o0ns het ook sulke grotes, maar hulle vang jy maklik en raak ontslae van hulle. Dis die klein vlieënde kakkerlakke waarvoor ons altyd op die uitkyk is. Hulle verdwyn deur elke skrefie en gaatjie as jy hulle nie gou genoeg in die hande kry nie.
Nee, ek kan nie liedjiews luister nie, dan slaap ek nooit weer nie. Ek live stream deesdae FM Radio. Klassieke musiek laat my lekker slaap.
Waar die hart van vol is … nè? Ek is besig met NaNoWriMo, so ek skryf darem – net nie op my blog nie. Soms hou ek mymet opset in, want as ek lostrek, klink dit soos verbale diarree.